DOI: 10.14457/tu.the.2024.72
title: ปัจจัยที่มีอิทธิพลต่อความตั้งใจใช้สื่อการเรียนรู้ออนไลน์เพื่อพัฒนาทักษะด้านดิจิทัลของข้าราชการและพนักงานมหาวิทยาลัยรัฐในจังหวัดชลบุรี

description: งานวิจัยนี้เพื่อศึกษาปัจจัยที่มีอิทธิพลต่อความตั้งใจใช้งานสื่อการเรียนรู้ออนไลน์เพื่อพัฒนาทักษะด้านดิจิทัล ของข้าราชการและพนักงานมหาวิทยาลัยรัฐในจังหวัดชลบุรี โดยมีวัตถุประสงค์ของงานวิจัย 3 ประการ คือ 1) เพื่อศึกษาปัจจัยที่มีอิทธิพลต่อความตั้งใจใช้สื่อการเรียนรู้ออนไลน์ เพื่อพัฒนาทักษะด้านดิจิทัล ของข้าราชการและพนักงานมหาวิทยาลัยรัฐ ในจังหวัดชลบุรี 2) เพื่อศึกษาความแตกต่างของค่าเฉลี่ยระดับความคิดเห็นระหว่างกลุ่มปัจจัยด้านประชากรศาสตร์ในแต่ละปัจจัยที่มีอิทธิพลต่อความตั้งใจใช้สื่อการเรียนรู้ออนไลน์ เพื่อพัฒนาทักษะด้านดิจิทัล และ 3) เพื่อศึกษาทัศนคติการใช้งานสื่อการเรียนรู้ออนไลน์ เพื่อพัฒนาทักษะด้านดิจิทัล ของข้าราชการและพนักงานมหาวิทยาลัยรัฐ ในจังหวัดชลบุรี ตามกรอบปัจจัยที่มีอิทธิพลต่อความตั้งใจใช้สื่อการเรียนรู้ออนไลน์ โดยผู้วิจัยได้เลือกการวิจัยแบบการวิจัยแบบผสมผสาน (Mixed Method) ในรูปแบบ Convergent Parallel Design สำหรับการวิจัยเชิงปริมาณ กำหนดกลุ่มตัวอย่างเป็นจำนวนทั้งสิ้น 370 คน โดยใช้แบบจำลองการวิเคราะห์การถดถอยพหุคูณ ในการทำนายปัจจัย 5 ด้าน ประกอบด้วย ปัจจัยด้านความคาดหวังในประสิทธิภาพ (Performance Expectancy), ปัจจัยด้านความคาดหวังในความพยายาม (Effort Expectancy), ปัจจัยด้านอิทธิพลทางสังคม (Social Influence), ปัจจัยด้านเงื่อนไขการอำนวยความสะดวก (Facilitating Conditions) และปัจจัยด้านทัศนคติ (Attitude) ที่ส่งผลต่อความตั้งใจใช้งาน (Behavioral Intention) สื่อการเรียนรู้ออนไลน์ เพื่อพัฒนาทักษะด้านดิจิทัลของข้าราชการและพนักงานมหาวิทยาลัยรัฐ ในจังหวัดชลบุรี โดยผลการวิเคราะห์พบว่า ปัจจัย 5 ด้าน โดยรวมสามารถทํานายความตั้งใจเชิงพฤติกรรม (Behavioral Intention) ในการใช้สื่อการเรียนรู้ออนไลน์ในรูปแบบแพลตฟอร์มการเรียนออนไลน์และโซเชียลมีเดีย ได้ร้อยละ 71.50 และร้อยละ 73.30 อย่างมีนัยสําคัญทางสถิติ (p&lt;.001) ตามลำดับ โดยตัวแปรที่ทํานายความตั้งใจเชิงพฤติกรรม (Behavioral Intention) ในการใช้สื่อการเรียนรู้ออนไลน์ในรูปแบบแพลตฟอร์มการเรียนออนไลน์ และโซเชียลมีเดีย ได้ดีที่สุดคือ ปัจจัยด้านทัศนคติ (Attitude) โดยมีค่าสัมประสิทธิ์ความถดถอยมาตรฐาน (β) เท่ากับ .480 และ .568 อย่างมีนัยสําคัญทางสถิติ (p&lt;.001) ตามลำดับ อย่างไรก็ตามจากผลการศึกษาในเชิงปริมาณที่มีการศึกษาปัจจัยที่มีอิทธิพลต่อความตั้งใจใช้สื่อการเรียนรู้ออนไลน์ในรูปแบบแพลตฟอร์มการเรียนออนไลน์ เพื่อพัฒนาทักษะด้านดิจิทัล พบว่า ปัจจัยด้านความคาดหวังในประสิทธิภาพ (Performance Expectancy) ไม่พบความต่างอย่างมีนัยสำคัญ ทำให้ไม่สามารถสรุปได้ว่าปัจจัยด้านความคาดหวังในประสิทธิภาพ (Performance Expectancy) มีอิทธิพลต่อความตั้งใจใช้สื่อการเรียนรู้ออนไลน์ในรูปแบบแพลตฟอร์มการเรียนออนไลน์ เพื่อพัฒนาทักษะด้านดิจิทัล หรือไม่ ในส่วนของการวิจัยเชิงคุณภาพ กำหนดผู้ให้ข้อมูลจำนวน 6 คน โดยใช้วิธีรวบรวมข้อมูลด้วยการสัมภาษณ์เชิงลึก (In-depth Interview) เพื่อให้ได้ข้อมูลเจาะลึก และทำการวิเคราะห์ข้อมูลโดยใช้วิธีการวิเคราะห์แก่นสาระ (Thematic Analysis) ผลการศึกษาพบว่า ปัจจัยด้านความคาดหวังในประสิทธิภาพ (Performance Expectancy), ปัจจัยด้านความคาดหวังในความพยายาม (Effort Expectancy), ปัจจัยด้านอิทธิพลทางสังคม (Social Influence), ปัจจัยด้านเงื่อนไขการอำนวยความสะดวก (Facilitating Conditions) และปัจจัยด้านทัศนคติ (Attitude) ส่งผลต่อความตั้งใจใช้งาน (Behavioral Intention) สื่อการเรียนรู้ออนไลน์ทั้งในรูปแบบแพลตฟอร์มการเรียนออนไลน์และโซเชียลมีเดีย เพื่อพัฒนาทักษะด้านดิจิทัล ของข้าราชการและพนักงานมหาวิทยาลัยรัฐ ในจังหวัดชลบุรี